**Siguldas spieķu meistaru vārdu krājums**

* Dedzināmais āmurs – sk. dedzināmais;
* Dedzināmais, arī dedzināmais āmurs – ierīce rakstu veidošanai, iededzināšanai uz spieķiem;
* Galviņa – spieķa liektā daļa, rokturis;
* Iededzināt – izrotāt spieķi;
* Izmasēt, arī izspaidelēt – veidot un ietekmēt vajadzīgo spieķa formu;
* Izspaidelēt – sk. izmasēt;
* Iztušēt – ar dedzināmo aparātu iekrāsot, iededzināt tumšāku raksta laukumu spieķī;
* Kraķis, arī krāģis – koka statīvs, stends, uz kura izvieto spieķus tirgošanai;
* Locāmais steķis, arī lokāmais – ierīce ar dažāda diametra metāla rullīšiem, uz kuras tiek locīti spieķi;
* Lokāmais – sk. locāmais steķis;
* Musturi, arī musturīši – raksti, rotājumi uz spieķa;
* Pucēšana – spieķu slīpēšana ar smilšpapīru vai smirģeli;
* Riņķītis, arī riņķis – spieķa raksts, līnija, kas ar dedzināmo ierīci uzgriezta visapkārt kokam;
* Rullis, rullītis – metāla forma spieķu liekšanai;
* Spieķu koki– lapu koki, no kuriem gatavo spieķus, piemēram, krūkļi, lazdas, ievas, kārkli, kļavas, kazenāji;
* Stilbiņš – spieķa kāts, taisnā daļa;
* Štoks, arī stociņš – spieķis;
* Štoku koki – sk. spieķu koki;
* Velna galva, arī velniņš, mājas gariņš, sunītis, lācītis, sejiņa – rotājums spieķī, kas izveidots zaru vietā, sejas izskata veidolā.

*Vārdu krājumu sagatavojusi Ieva Vītola, izmantojot interviju materiālu – pierakstītās mutvārdu liecības ar Siguldas spieķu meistariem 2017. gada maijā un jūnijā*